REGOLAMENT TAL-KUMMISSJONI (KE) Nru 1191/2007
tal-11 ta’ Ottubru 2007
li jedderoga, għas-sena tas-suq 2006/2007, mir-Regolament (KE) Nru 1623/2000 li jistabbilixxi regoli ddettaljati għall-implimentazzjoni tar-Regolament tal-Kunsill (KE) Nru 1493/1999 dwar l-organizzazzjoni komuni tas-suq ta’ l-inbid, fir-rigward tal-mekkaniżmi tas-suq
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq ta’ l-inbid (1), u partikolarment l-Artikolu 33 tiegħu,
Billi:
(1)
L-Artikolu 29 tar-Regolament (KE) Nru 1493/1999 jipprevedi l-possibilità ta’ appoġġ għad-distillazzjoni volontarja ta’ l-inbid f'alkoħol potabbli. Ir-Regolament tal-Kummissjoni (KE) Nru 1623/2000 (2) jipprevedi r-regoli ta’ applikazzjoni ta’ din id-distillazzjoni u b'mod partikolari, fl-Artikolu 63a(10) tiegħu, it-terminu ta’ żmien li fih l-inbid distillat fid-distillerija għandu jiġi distillat.
(2)
F'ċerti Stati Membri, il-volumi adottati mill-produtturi ta’ l-inbid għal din id-distillazzjoni tas-sena tas-suq 2006/2007 kienu ferm ogħla mill-volumi adottati normalment. Dan wassal għal saturazzjoni tal-kapaċitajiet tad-distilleriji u b'hekk it-tmiem tad-distillazzjoni fit-terminu previsti ma kienx possibbli. Bil-għan li din is-sitwazzjoni titranġa, jeħtieġ li l-perjodu li fih id-distillazzjoni hija permessa jiġi estiż b'xahar.
(3)
Il-miżuri pprovduti f'dan ir-Regolament huma skond l-opinjoni tal-Kumitat ta’ Ġestjoni għall-Inbid,
ADOTTAT DAN IR-REGOLAMENT:
Artikolu 1
B'deroga mill-Artikolu 63a(10) tar-Regolament (KE) Nru 1623/2000, għas-sena tas-suq 2006/2007, l-inbid ikkonsenjat lid-distillerija għandu jiġi ddistillat sa mhux aktar tard mill-31 ta’ Ottubru tas-sena tas-suq sussegwenti.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 11 ta’ Ottubru 2007.